b'\n_START_ARTICLE_\nTo no\xc4\x8d sem jo videl\n_START_SECTION_\nVsebina\n_START_PARAGRAPH_\nO Veroniki najprej pripoveduje njen nekdanji ljubimec, srbski oficir jugoslovanske kraljeve vojske, ki se je leta petin\xc5\xa1tirideset zna\xc5\xa1el v ujetni\xc5\xa1kem tabori\xc5\xa1\xc4\x8du v Palmanovi; zgodbo nadaljuje njena bolehna, ostarela in umsko \xc5\xa1ibka mati, ki z najve\xc4\x8djo grozo \xc4\x8daka na vrnitev h\xc4\x8dere, potopljena v spomine in blodna od negotovega upanja; o njej govorita zdravnik nem\xc5\xa1ke okupacijske vojske, ki bolj kot o Veroniki pripoveduje o vojnih dogodkih, zaradi katerih je njegova zgodba od vseh najbolj objektivna in hladna. Zgodba je zati\xc5\xa1je pred viharjem, saj sta naslednji (in zadnji) dve pri\xc4\x8devanji klju\xc4\x8dnega pomena. Pripoved nadaljuje dru\xc5\xbeinska gospodinja, ki ponovi zgodbo Veronikine matere, a se v nasprotju z materjo znajde v sredi\xc5\xa1\xc4\x8du dogajanja. Hi\xc5\xa1na pomo\xc4\x8dnica je edini lik, ki je predstavljen ve\xc4\x8dplastno, kar ji da pridih svetnice. Njeno pri\xc4\x8devanje v zgodbi zaostri ozra\xc4\x8dje in nakazuje na konec. \xc4\x8cast sklepnega dejanja avtor prepusti partizanu Jeranku, zdaj starcu, ki je zaradi napa\xc4\x8dnega domnevanja spro\xc5\xbeil verigo dogodkov, ki so mu usodno zaznamovali mladost in zaradi katerih si \xc5\xa1e vedno ni zmo\xc5\xbeen priznati krivde in sprejeti odgovornosti za svoja dejanja.\n_START_SECTION_\nZanimivosti\n_START_PARAGRAPH_\nV \xc5\xa1olskem letu 2011/12 je bil roman izbran za vseslovensko tekmovanje za Cankarjevo priznanje, ki so ga prebirali in spoznavali dijaki 3. in 4. letnika srednje \xc5\xa1ole._NEWLINE_Delo je sad avtorjevega preu\xc4\x8devanja medvojnega gradiva, ki se delno nana\xc5\xa1a na resni\xc4\x8dno zgodbo zakoncev Hribar iz Ljubljane, lastnikov gradu Strmol na Gorenjskem, kjer ju je zaznamovalo leto 1944. Bila sta svetovljana, ljubitelja in poznavalca umetnosti, oba pilota, znana sta bila po ekstravagantnosti, na gradu sta gostila \xc5\xa1tevilne pomembne dele\xc5\xbenike evropske in slovenske dru\xc5\xbebe. Sedaj je grad razgla\xc5\xa1en za kulturni spomenik dr\xc5\xbeavnega pomena._NEWLINE_V okviru multimedijskega projekta Severni sij v letu 2012 so v Mariboru vzpostavili lokacije, prepoznavne iz opusa Draga Jan\xc4\x8darja, Maribor\xc4\x8dana po rodu. Med njimi je predstavljena tudi lokacija To no\xc4\x8d sem jo videl.\n_START_SECTION_\nOcene in nagrade\n_START_PARAGRAPH_\nRoman je bil ob izidu na vrhu lestvic prodaje, prepri\xc4\x8dal je tudi kritike, ki so ga ocenili za enega najbolj\xc5\xa1ih literarnih besedil o Slovencih, zapletenih v drugo svetovno vojno in med seboj. Leta 2010 je roman prejel Delovo nagrado kresnik za najbolj\xc5\xa1i slovenski roman. Drago Jan\xc4\x8dar je postal tako prvi v enaindvajsetletni zgodovini te nagrade, ki je kresnika dobil \xc5\xbee tretji\xc4\x8d: leta 1999 je bil nagrajen za Zvenenje v glavi, dve leti zatem pa za roman Katarina, pav in jezuit._NEWLINE_Tragi\xc4\x8dni dogodek je pred Jan\xc4\x8darjem literarno obdelal Tone Per\xc4\x8di\xc4\x8d (kratka pripoved Kamniti gost , Nova revija 1992 ter roman In ti bo\xc5\xa1 meni pono\xc4\x8di trkal na vrata, 1998), opisan pa je tudi v Cerkljanskem zborniku 1964, in v Marija Cvetek, Spomini na Strmol: Vilma Mlakar, roj. Urh - nekdanja strmolska sobarica, Kronika 2006.\n_START_SECTION_\nIzdaje in prevodi\n_START_PARAGRAPH_\nRoman je bil leta 2012 preveden v hrva\xc5\xa1\xc4\x8dino, na\xc4\x8drtovana sta \xc5\xa1e prevoda v srbski in bolgarski jezik. Omenjene prevode, ki so bili nagrajeni na razpisu programa Kultura za leto 2012 za projekte literarnega prevajanja, podpira Izvajalska agencija za izobra\xc5\xbeevanje, avdiovizualno podro\xc4\x8dje in kulturo, EACEA._NEWLINE_Prva slovenska izdaja iz leta 2010 (COBISS)'